SL Uradni list Evropske unije C 175/97

Mnenje Evropskega ekonomsko-socialnega odbora o „predlogu uredbe Sveta (ES) št. …/… o spremembi Uredbe Sveta (ES) št. 219/2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR)“

COM(2008) 483 konč. – 2008/0159 (CNS)

(2009/C 175/18)

Svet Evropske unije je 4. septembra 2008 sklenil, da v skladu s členoma 171 in 172 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu:

Predlog uredbe Sveta (ES) št. …/… o spremembi Uredbe Sveta (ES) št. 219/2007 o ustanovitvi skupnega podjetja za razvoj nove generacije evropskega sistema upravljanja zračnega prometa (SESAR)

COM(2008) 483 konč. – 2008/0159 (CNS).

Predsedstvo Odbora je 16. septembra 2008 strokovno skupino za promet, energijo, infrastrukturo in informacijsko družbo zadolžilo za pripravo dela Odbora na tem področju.

Zaradi nujnosti postopka je Evropski ekonomsko-socialni odbor na 449. plenarnem zasedanju 3. in 4. decembra 2008 (seja z dne 3. decembra) za glavno poročevalko imenoval go. LE NOUAIL MARLIÈRE ter mnenje sprejel 99 glasovi za, 16 glasovi proti in 10 vzdržanimi glasovi.

1. Povzetek in priporočila

1.1 Odbor podpira predlog za uskladitev uredbe in statutov skupnega podjetja (SP) SESAR.

1.2 Odbor priporoča Komisiji, naj skuša biti boljši vzor na področju enake obravnave napotenega osebja in osebja, zaposlenega za izvedbo projekta SESAR, in sicer glede trajanja pogodb ter ponovne klasifikacije osebja po zaključku programa skupnega podjetja za razvoj nove generacije evropskega sistema upravljanja zračnega prometa.

2. Predlog Komisije

2.1 Svet je Odbor zaprosil za mnenje o predlogu uskladitve uredbe in statutov skupnega podjetja SESAR (1) z novim pristopom, ki ga je EU sprejela za ustanovitev drugih skupnih podjetij, oblikovanih v okviru 7. okvirnega programa za raziskave in tehnološki razvoj: CLEAN SKY (2), ENIAC (3), IMI (4), ARTEMIS (5) in FCH (6). Odbor je pripravil mnenje za vsakega od teh predlogov, razen za enega.

Statut skupnega podjetja SESAR

2.2.1 Skupno podjetje SESAR pravno obstaja od 3. marca 2007 in ima sedež v Bruslju. Ustanovitvena člana sta Evropska skupnost, ki jo zastopa Evropska komisija, in Eurocontrol, ki ga zastopa njegova Agencija.

2.2.2 Ustanavljanje skupnega podjetja SESAR se je začelo takoj po začetku veljavnosti Uredbe (ES) št. 219/2007. Leta 2007 sta bilo vzpostavljena upravljanje (ki ga sestavljata upravni odbor in izvršni direktor) in začetna administrativna struktura.

2.2.3 Junija 2007 je skupno podjetje SESAR objavilo razpis za prijavo interesa kandidatov za člane. V predizboru je bilo izbranih 15 kandidatov, da bi v začetku oblikovali močno jedrno skupino članov za zagon razvojne faze skupnega podjetja SESAR. 15 kandidatov za člane predstavlja glavne zainteresirane strani upravljanja zračnega prometa (industrija): izvajalce navigacijskih storitev zračnega prometa, letališča in proizvajalce opreme. Začetne ponudbe za prispevke v skupno podjetje SESAR so v celoti presegle 1,4 milijarde EUR.

2.2.4 Industrija je potrdila svojo zavezanost programu, ki jo je izrazila že v fazi njegove opredelitve. S skupnim podjetjem je sodelovala, da bi dosegla skupen pogled na partnerstvo v okviru skupnega podjetja SESAR. Uskladitev njenih raziskav in razvojnih dejavnosti na področju upravljanja zračnega prometa (ATM) s SESAR in dodelitev potrebnih sredstev so velik dosežek. Postopek izbora članov bo predvidoma zaključen konec leta 2008, razvojne dejavnosti pa naj bi se začele v začetku leta 2009.

2.2.5 Čeprav v skladu s členom 2(2) Uredbe (ES) št. 219/2007 „države članice izvedejo vse možne ukrepe, da bi skupnemu podjetju nudile najvišjo možno stopnjo oprostitve obdavčitve glede DDV in drugih taks ter trošarin“, ta uredba o ustanovitvi ne zagotavlja pravne osnove, ki bi skupnemu podjetju omogočala oprostitev DDV in trošarin ali druge ugodnosti, ki jih imajo institucije EU ali drugi organi Skupnosti na podlagi Protokola o privilegijih in imunitetah. Za osebje podjetja se poleg tega ne uporabljajo pogoji za zaposlitev, določeni s Kadrovskimi predpisi za uradnike Evropskih skupnosti, niti pogoji za zaposlitev drugih uslužbencev Evropskih skupnosti. Zato za skupno podjetje in njegovo osebje veljata belgijska davčna in delovna zakonodaja.

2.2.6 Predvideni stroški upravnih stroškov zaradi tega posebnega statusa so za celotni čas obstoja skupnega podjetja ocenjeni na 300 milijonov EUR. Od tega samo DDV in drugi davki, ki jih bo moralo plačati skupno podjetje SESAR, znašajo 290 milijonov EUR. Preostalih 10 milijonov EUR je namenjenih za stroške osebja.

2.2.7 Ta znesek bo krit s prispevki članov v skupno podjetje SESAR in zlasti s sredstvi skladov za raziskave in razvoj Skupnosti, zato jih bo treba odtegniti od sredstev za financiranje razvojnih dejavnosti.

Narava predlaganih sprememb

2.3.1 Predlagane spremembe Uredbe 219/2007 upoštevajo dejstvo, da je skupno podjetje SESAR že začelo delovati z drugačnim pravnim statusom. Spremembe je mogoče povzeti v naslednjih točkah:

— priznavanje skupnega podjetja SESAR kot organa Skupnosti (člen 2 uredbe);

— uporaba Kadrovskih predpisov Evropskih skupnosti, Pogojev za zaposlitev drugih uslužbencev Evropskih skupnosti in pravil, ki so jih skupaj sprejele institucije Evropskih skupnosti, za osebje skupnega podjetja SESAR (člen 2a uredbe);

— uporaba Protokola o privilegijih in imunitetah Evropskih skupnosti za skupno podjetje SESAR, njegovo osebje in izvršnega direktorja (člen 2b uredbe);

— prilagoditev določb o odgovornosti (člen 2c uredbe);

— prilagoditev določb o pristojnosti Sodišča Evropskih skupnosti in veljavni zakonodaji (člen 2d uredbe);

— opredelitev prispevka Skupnosti in praktična ureditev za njegov prenos v skupno podjetje (člen 4(2) uredbe);

— sprememba določb v zvezi s spremembo statuta skupnega podjetja (člena 3(2) in 5(4) uredbe in člen 24(2) statuta). Ta sprememba ni povezana z uskladitvijo statusa skupnega podjetja, temveč se nanaša na postopek za sprejetje sprememb statuta skupnega podjetja. Namen prvotne določbe je bil omogočiti sprejetje sprememb statuta z regulativnim postopkom komitologije, ki vključuje Odbor za enotno nebo. Vendar besedilo prvotne določbe tega namena ne izraža jasno, zato ga je treba prilagoditi;

— uporaba člena 185 Finančne uredbe, zlasti v zvezi s sprejetjem finančnih pravil v skladu z okvirnimi finančnimi uredbami za organe iz člena 185 finančne uredbe (člen 4a uredbe) in razrešnico glede proračuna (člen 4b uredbe) in njegovo predstavitvijo (člen 15(2) in (4) statuta);

— postopek za imenovanje izvršnega direktorja (člen 7(5) statuta);

— določbe o zaščiti finančnih interesov Skupnosti (člen 17(3) statuta);

— prehodne določbe za prehod k zaposlovanju osebja skupnega podjetja na podlagi Kadrovskih predpisov EU (člen 2 predloga).

3. Splošne ugotovitve

3.1 Odbor podpira splošni cilj Komisije, tj. upoštevati izkušnje z upravljanjem skupnega podjetja Galileo in vzpostavitvijo skupnega podjetja SESAR (7) in pozvati Svet, da jasneje opredeli status skupnega podjetja SESAR ter da glede na naraščajoče število skupnih tehnoloških pobud v okviru 7. okvirnega programa za raziskave in razvoj zagotovi skladnost s splošnim pristopom do koncepta skupnih podjetij.

3.2 Odbor odobrava prizadevanja za porazdelitev finančnih sredstev za skupno podjetje SESAR tako, da se ključni del nameni za dejavnosti raziskav in razvoja ter da se uskladi varnost civilnega letalstva. S spremembo statusa skupnega podjetja SESAR bo na podlagi oprostitve DDV, drugih davkov in trošarin po izračunih Komisije prihranjenih približno 290 milijonov EUR. Sprememba statusa osebja, zaposlitev na podlagi statuta uradnikov EU, bo prinesla izboljšanje. Poleg tega jim bo status uradnika Evropskih skupnosti ponujen kot možnost, torej ne bo obvezen. Ta prehod bo imel pozitiven učinek (10 milijonov EUR) tudi na upravne stroške, pri čemer se raven plač, ugodnosti in dodatnih pokojninskih pravic ne bo zmanjšala, ker je Komisija že ob ustanovitvi skupnega podjetja SESAR v njegovih statutih določila, da bodo pogoji za zaposlitev „temeljili na tistih, ki veljajo za zaposlene Evropskih skupnosti“.

3.3 Odbor z zadovoljstvom odobrava dejstvo, da bo nadzor Skupnosti nad skupnim podjetjem SESAR okrepljen z uporabo finančnih pravil Skupnosti, proračunske razrešnice, strateškega upravljanja in človeških virov. Ta predlog je v skladu s predlogom Odbora, ki je v svojem prejšnjem mnenju o skupnem podjetju SESAR poudaril, da „je nujno ustanoviti pravni subjekt, ki bo lahko zagotovil usklajeno upravljanje sredstev, dodeljenih projektu SESAR med izvedbeno fazo“. Predlog bi moral pozitivno vplivati na nadzor projekta. Odbor opaža posledično večjo odgovornost Komisije v programu, ki ga, financirajo EU, Eurocontrol in letalska industrija, vsak s po 700 milijoni EUR. Zadnja dva prispevata zlasti v obliki stvarnih prispevkov. Sredstva, prihranjena z oprostitvijo DDV, bodo namenjena za dejavnosti raziskav in razvoja.

3.4 Razvojna faza skupnega podjetja SESAR se mora začeti v začetku leta 2009, da se zagotovi sodelovanje akterjev v industriji in da bodo ti lahko načrtovali svoje dejavnosti glede na cilje skupnega podjetja SESAR. Odbor zato – tako kot tudi Komisija – podpira hitro sprejetje te uredbe, da se lahko sporazumi s člani skupnega podjetja SESAR uskladijo z novimi določbami. Zamude pri izvajanju skupnega podjetja SESAR niso zaželene zaradi konkurenčne pobude NextGen v ZDA.

4. Posebne ugotovitve

4.1 Delovanje skupnega podjetja je že določeno na osem let. Po tem času se bo napoteno osebje vrnilo v Eurocontrol ali v službe Komisije, iz katerih so bili napoteni. Pogodbe zunanjega osebja se bodo iztekle v skladu s pogoji, določenimi že ob zaposlitvi. Odbor ugotavlja, da s tem nastaja precedenčni primer (ustanovitev podjetja za določen čas) in opozarja na posledice zaradi relativne negotovosti nekaterih ustvarjenih delovnih mest. Odbor priporoča Komisiji, naj skuša biti boljši vzor na področju enake obravnave napotenega osebja in osebja, zaposlenega za izvedbo projekta SESAR.

4.2 Odbor upošteva specifičnost sektorja (suverenost držav članic na področju njihovega zračnega prostora, javno-zasebna partnerstva, državne storitve) in priporoča, da glede na cilj skupnega podjetja SESAR – uskladitev in raziskave za optimalno varnost evropskega zračnega prometa – podjetje ne bi bilo zasnovano le na podlagi tehničnih (oprema) ali komercialnih (proge) meril, temveč da bi upoštevalo tudi človeški dejavnik (prispevek moških in žensk, ki bi morali biti vsekakor bolj vključeni in upoštevani).

4.3 Odbor se seznanja s sklepom upravnega odbora skupnega podjetja SESAR, sprejetim na seji dne 24. aprila 2008, na kateri so sodelovali predstavniki Komisije, Eurocontrola, vojske, uporabnikov zračnega prostora, ponudnikov navigacijskih storitev letalskega prometa, ponudnikov opreme, predstavniki letališč, osebja iz sektorja za nadzor zračnega prometa, znanstveniki, izvršni direktor, začasni upravni in finančni direktor in sekretariat. Upravni odbor je „odobril načela spremembe statutov in nje izhajajočih posledic“ („endorses the principles for the contemplated modification of the Statutes and the related process“).

V Bruslju, 3. decembra 2008 Predsednik Evropskega ekonomsko-socialnega odbora Mario SEPI Generalni sekretar Evropskega ekonomsko-socialnega odbora Martin WESTLAKE

(1) Ustanovljen z Uredbo Sveta (ES) št. 219/2007 z dne 27. februarja 2007:CESE UL C 309, 16.12.2006, str. 133.

(2) Uredba Sveta (ES) št. 71/2008 z dne 20.12.2007, UL L 30, 4.2.2008, str. 1.

(3) Uredba Sveta (ES) št. 72/2008 z dne 20.12.2007, UL L 30, 4.2.2008, str. 21.

(4) Uredba Sveta (ES) št. 73/2008 z dne 20.12.2007, UL L 30, 4.2.2008, str. 38.

(5) Uredba Sveta (ES) št. 74/2008 z dne 20.12.2007, UL L 30, 4.2.2008, str. 52.

(6) Uredba Sveta (ES) št. 521/2008 z dne 30.5.2008, UL L 153, 12.6.2008, str. 1.

(7) Skupno podjetje SESAR je šele drugi javni subjekt te vrste, ustanovljen na podlagi člena 171 Pogodbe po skupnem podjetju Galileo.